Predkladacia správa

Vláda SR uznesením  č. 830 z 25. augusta 2004 schválila materiál Návrh racionalizácie postupov orgánov verejnej správy pri povoľovaní stavieb a uložila jednotlivým dotknutým ministrom v spolupráci s ministrom výstavby a regionálneho rozvoja vypracovať návrhy na novelizáciu tých osobitných predpisov v pôsobnosti príslušného rezortu, ktoré obsahujú úpravu postupov a správnych konaní súvisiacich s postupmi a konaniami podľa zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.  Uvedené sa dotýka ministra životného prostredia,  pôdohospodárstva,  zdravotníctva, kultúry,  vnútra,  obrany, práce, sociálnych vecí a rodiny, hospodárstva, dopravy, pôšt a telekomunikácií a predsedníčky Úradu jadrového dozoru SR, ktorí boli zaviazaní návrhy na novelizáciu osobitných predpisov vo svojej  pôsobnosti predložiť Ministerstvu výstavby a regionálneho rozvoja SR do 25. novembra 2004. 
Citovaným uznesením vláda zároveň uložila ministrovi výstavby a regionálneho rozvoja v termíne do 25. januára 2005 predložiť na rokovanie vlády návrh zákona, novelizujúceho stavebný zákon a súvisiace osobitné právne predpisy s cieľom racionalizácie postupov orgánov verejnej správy pri povoľovaní stavieb. Termín predloženia bol na žiadosť predkladateľa predĺžený listom  podpredsedu vlády a ministra spravodlivosti SR                                č. 442/2005/KPV OSV do 25. februára 2005. 
Predložený návrh zákona je vypracovaný  v intenciách zásad materiálu schváleného  uznesením vlády. Navrhuje nové koncepčné riešenia spolupráce dotknutých správnych orgánov, ktoré chránia verejné záujmy podľa osobitných právnych predpisov s orgánmi územného plánovania pri obstarávaní územnoplánovacej dokumentácie a  so stavebnými úradmi v územnom konaní, stavebnom konaní a v ďalších konaniach podľa stavebného zákona. Cieľom navrhovaných zmien je dosiahnutie súladu medzi stavebným zákonom a osobitnými predpismi v riešení procesných postupov príslušných orgánov verejnej správy tak, aby boli odstránené zbytočné administratívne procedúry, ktoré neprimerane predlžujú a zdražujú investičnú výstavbu,  pri dôslednom zachovaní kvality pri ochrane verejných záujmov podľa osobitných predpisov v konaniach vedených podľa stavebného zákona. Navrhované zmeny nijako neovplyvňujú obsah a záväznosť stanovísk vydávaných dotknutými orgánmi v rozsahu tých pôsobností, ktoré majú založené v osobitných predpisoch, vonkoncom nezasahujú do vecných kompetencií dotknutých orgánov. Výhradne zjednodušujú, prípadne minimalizujú administratívnu náročnosť procesných postupov, ktoré predchádzajú správnym konaniam vedeným podľa stavebného zákona a zavádzajú efektívnejšie riešenia postupov ich súčinnosti v uvedených správnych konaniach.  Boli predmetom rokovania v medzirezortnej pracovnej komisii a pri osobitných rokovaniach medzi ministerstvom výstavby a regionálneho rozvoja a jednotlivými dotknutými ústrednými orgánmi štátnej správy a navrhované riešenia sú výsledkom ich spolupráce. 
Ministerstvo výstavby a regionálneho rozvoja  SR v súlade s uvedenými zásadami sledujúcimi komplexne racionalizáciu postupov orgánov verejnej správy v konaniach vykonávaných podľa stavebného zákona posúdilo aj zákon č. 541/2004 Z. z. (atómový zákon) účinný od 1. decembra 2004, zákon       č. 656/2004 Z. z. o energetike a zákon č. 657/2004 Z. z. o tepelnej energetike, účinné od 1. januára 2005, pretože aj tieto právne predpisy  upravujú  niektoré pôsobnosti  príslušných  orgánov vo vzťahu ku konaniam podľa stavebného zákona. Ich zmeny súvisiace s predmetnou racionalizáciou povoľovacích konaní do návrhu predkladaného zákona neboli zaradené výhradne so zreteľom na  krátky čas ich účinnosti. Na základe pracovných rokovaní s Úradom jadrového dozoru SR a Ministerstvom hospodárstva SR, do ktorých pôsobnosti patria, bolo dohodnuté, že potrebné zmeny týchto predpisov, zamerané na racionalizáciu postupov vo väzbe na povoľovacie konanie upravené v stavebnom zákone navrhnú hneď po overení novej právnej úpravy v časovom horizonte maximálne 6 mesiacov od ich účinnosti. Zároveň bolo dohodnuté s Ministerstvom zdravotníctva SR a Ministerstvom pôdohospodárstva SR, že zásady racionalizácie budú rešpektované aj pri tvorbe nového zákona o ochrane zdravia ľudí a zákona o lesoch, ktoré sú pripravované v ich pôsobnosti. 
Predloženým návrhom zákona minister výstavby a regionálneho rozvoja SR zároveň splnil úlohu vyplývajúcu z uznesenia vlády SR č. 978 bod 31, ktoré bolo zmenené uznesením vlády č. 831/2004 bod A.2. Do konca roka 2004 bol vypracovaný predmetný návrh novely stavebného zákona v intenciách NSTÚR. Má pozitívny dopad na trvalo udržateľný rozvoj, najmä na jeho hospodársko-sociálnu zložku a bol vypracovaný v súlade s ekologickými princípmi. Treba pripomenúť, že na základe uznesení vlády SR  č. 831/2004 z 25.8. 2004  a č. 482/2003 z 11.6.2003 bola do legislatívneho procesu v roku 2005  zaradená aj spoločná úloha pre MŽP SR a MVRR SR vypracovať nový návrh zákona o krajinnom plánovaní, ktorý by mal riešiť ekologické aspekty územného plánovania s cieľom dosiahnuť súlad medzi stavebným zákonom a osobitnými predpismi v riešení procesných postupov.
  
Navrhovaná právna úprava nebude mať negatívny dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie.
Materiál nemá negatívny finančný, ekonomický, environmentálny vplyv a ani vplyv na zamestnanosť.

Prerokovanie návrhu zákona, vzhľadom na jeho charakter, Radou hospodárskej a sociálnej dohody Slovenskej republiky nie je potrebné.

Navrhovaná právna úprava je v súlade s Ústavou Slovenskej republiky, s medzinárodnými zmluvami, ktorými je Slovenská republika viazaná ako aj s právom Európskych spoločenstiev a Európskej únie.

Návrh zákona bol predmetom medzirezortného pripomienkového konania; výsledok pripomienkového konania je uvedený v samostatnej časti materiálu.

Predložený návrh zákona bol dňa 15.3.2005 prerokovaný  v Legislatívnej rade vlády SR, ktorá uložila predkladateľovi zapracovať pripomienky prijaté na jej rokovaní a návrh v novom znení v prípade zapracovania všetkých pripomienok odporučila vláde SR schváliť. 
Na rokovanie  vlády SR sa materiál predkladá  v novom znení upravený v zmysle  pripomienok uplatnených Legislatívnou radou vlády SR a podľa pripomienky Inštitútu                  pre aproximácii práva a legislatívno-technicky upravený vzhľadom na novelizáciu niektorých zákonov, ku ktorej došlo v priebehu legislatívneho procesu.

Vyhlásenie predkladateľa k rozpornosti návrhu zákona :

Návrh na zmenu zákona č. 49/2002 Z. z. o ochrane pamiatkového fondu bol v súlade so zásadami, vyjadrenými v materiáli schválenom vládou SR, pripravený samotným Ministerstvom výstavby a regionálneho rozvoja SR v dôsledku neúspešného rokovania s Ministerstvom kultúry SR, ktoré nepredložilo návrh na zmenu  tohto osobitného predpisu vo svojej pôsobnosti. V medzirezortnom  pripomienkovom konaní Ministerstvo kultúry SR akceptovalo len časť návrhu na jeho zmenu a zotrvalo na svojich pripomienkach odmietajúcich ďalšie, treba zdôrazniť, výhradne procesné zmeny sledujúce zníženie administratívnej náročnosti úkonov orgánov štátnej správy na ochranu pamiatkového fondu vo vzťahu k správnym konaniam podľa stavebného zákona. Tieto úkony smerujú do správnych konaní vedených stavebným úradom, ukončených rozhodnutím, pre ktoré sú záväzným podkladom, a preto nemusia vyžadovať samostatné rozhodnutie. 
Materiál sa predkladá na rokovanie vlády SR a  jej rozhodnutie s rozporom s Ministerstvom kultúry SR, ktorý nebol odstránený ani na úrovni rokovania ministrov. 
Všetky zásadné pripomienky ostatných rezortov  boli vyriešené.